**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՐՊՈՐԱՏԻՎ ԿԱՌԱՎԱՐՄԱՆ ԿԱՆՈՆԱԳՐՔԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԷԿՈՆՈՄԻԿԱՅԻ ՆԱԽԱՐԱՐԻ ՀՐԱՄԱՆԻ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը**

Հայաստանի Հանրապետության կորպորատիվ կառավարման կանոնագիրքը (այսուհետ՝ Կանոնագիրք) հավանության է արժանացել 2010 թվականի դեկտեմբերի 30-ին ՀՀ կառավարության թիվ 1769-Ա որոշմամբ:

Կանոնագիրքը մշակվել է՝ հիմնվելով 2023թ.-ին վերանայված G20/ՏԶՀԿ կորպորատիվ կառավարման սկզբունքների վրա:

 Ըստ այդմ, Կանոնագրքի վերանայման դրդապատճառներն են դրա առաջին տարբերակի հիմքում ընկած սկզբունքների վերանայումը, ինչպես նաև Կանոնագրքի կիրարկման տարիների ընթացքում կորպորատիվ կառավարման լավ գործելաոճի նոր փորձառության կուտակումը, հատկապես՝ ՄԱԿ-ի Կայուն զարգացման նպատակներին հասնելու գործընթացում գործարար հատվածի դերի կարևորումն ու ակտիվացումը:

Բացի այդ, ՀՀ կառավարությունը կորպորատիվ կառավարման սկզբունքների կիրառումը դիտարկում է որպես մասնավոր հատվածի կայուն զարգացման կարևոր գործոն, իսկ կազմակերպությունների կառավարման մարմինների հաշվետվողականությունը և դրանց որոշումների թափանցիկությունը` որպես մասնավոր հատվածում ռիսկերը կրճատելու և օտարերկրյա ներդրումների հոսքը խթանելու միջոց:

Կառավարությունը որդեգրել է մասնավոր հատվածում կորպորատիվ կառավարման սկզբունքների կիրառությունը խրախուսելու և այդ ուղղությամբ իրականացվող ծրագրերի առաջխաղացմանը աջակցելու քաղաքականություն։

**2. Առաջարկվող կարգավորման բնույթը**

Նախագծով առաջարկվում է փոփոխել կորպորատիվ կառավարման կանոնոգիրքն ամբողջությամբ՝ թափանցիկության, վստահության, բարեվարքության և հաշվետվողականության միջավայրի ձևավորման միջոցով տնտեսություն երկարաժամկետ ներդրումների ներգրավումը, գործարար հատվածի կայունությունը ապահովելու, ներառական տնտեսական աճը խթանելու, ինչպես նաև տնտեսական որոշումների կայացման գործընթացում հանրության ներգրավվածությունը ապահովելու նպատակով:

Կանոնագիրքը բաղկացած է հինգ գլուխներից.

* 1. Բաժնետերերի իրավունքներն ու նրանց նկատմամբ հավասար վերաբերմունքը, հսկող բաժնետերերի պարտականություններ.
	2. Խորհուրդ (տնօրենների խորհուրդ), որը սահմանում է խորհուրդի կազմը, գործառույթները և պարտականությունները, անկախ անդամների չափանիշները, հանձնախմբերը և դրանց հիմնական տեսակները, խորհրդի էթիկական հանձնառությունը, առաջադրման և գնահատման սկզբունքները և այլն.
	3. Ներքին հսկողության և ռիսկերի կառավարման համակարգ, որտեղ նկարագրվում են համակարգի բաղկացուցիչները և գործառույթներն իրականացնող պատասխանատու անձինք/ստորաբաժանումները.
	4. Տեղեկատվության բացահայտում և թափանցիկություն, որտեղ ներկայացվում է կազմակերպության տարեկան հաշվետվության բովանդակությունը, արտաքին անկախ աուդիտորների դերակատարումն արժանահավատ և ամբողջական ֆինանսական հաշվետվականության ապահովման հարցում.
	5. Կազմակերպության հարաբերությունները շահակիցների հետ, որտեղ ներկայացվում է կազմակերպության և դրա բաժնետերերի երկարաժամկետ շահերի ապահովման տեսանկյունից շահակիցների իրավունքների ու շահերի կարևորության ճանաչումը:

**3. Կանոնագրքի հասցեատերերը**

Կանոնագրքի հասցեատերն է կորպորատիվ կառավարման սեփական համակարգը կամովին բարելավելու հանձնառություն ստանձնած, ինչպես նաև ՀՀ օրենքի ուժով Կանոնագրքին հետևելու պարտականություն ունեցող ցանկացած կազմակերպություն:

Կանոնագրքին միացող կազմակերպությունը պարտավոր է յուրաքանչյուր ֆինանսական տարվա համար պատրաստել և հրապարակել Կանոնագրքով նախատեսված տարեկան հաշվետվությունը և դրա մաս կազմող կորպորատիվ կառավարման տարեկան հայտարարագրում «Հետևի՛ր կամ բացատրի՛ր» սկզբունքի հիման վրա ներկայացնել իր կորպորատիվ կառավարման պրակտիկան:

**4. Կանոնագրքի նախագծի մշակումը**

Նախագիծը մշակվել է ՀՀ էկոնոմիկայի նախարարության կողմից Ասիական Զարգացման Բանկի աջակցությամբ։

**5. Ակնկալվող արդյունքը**

Նախագծի ընդունմամբ պայմանավորված ակնկալվող արդյունքներն են՝

* կորպորատիվ կառավարման ամրապնդումը՝ որպես գործարար միջավայրը բարելավող և կազմակերպությունների երկարաժամկետ հաջողությանը միտված կառուցակարգի դերը,
* կազմակերպությունների թափանցիկությունը և բաժնետերերի ու այլ շահակիցների նկատմամբ կազմակերպությունների հաշվետվականության խթանումը,
* կազմակերպությունների կատարողականի բարձրացումը,
* արդյունավետ վերահսկման միջավայրի ձևավորումը, օրինականության և էթիկական գիտակցության աճի ապահովումը,
* կազմակերպությունների կառավարման համակարգում անկախ, արհեստավարժ և արդյունավետ խորհուրդների դերակատարման ընդլայնումը,
* կորպորատիվ կառավարման կառուցակարգերի և գործիքակազմի հասանելիության ապահովումը՝ տնտեսության տարբեր ոլորտներում գործող տարատեսակ կազմակերպությունների համար, ինչպես նաև մասնավոր հատվածում երկարաժամկետ ներդրումների ներգրավմանը նպաստելը:

Ակնկալվում է, որ միջազգային լավագույն պրակտիկային համապատասխանող Կորպորատիվ կառավարման սկզբունքների կիրառությունը հայաստանյան ընկերությունների կողմից կնպաստի․

* Ներդրողների վստահությանը. կորպորատիվ կառավարման հստակ, թափանցիկ և ամուր ստանդարտները բարձրացնում են ներդրողների, այդ թվում՝ ինստիտուցիոնալ և օտարերկրյա ներդրողների վստահությունը, ինչը կհանգեցնի կապիտալի ներհոսքի։ Կանոնագրքի կիրառությունը ապահովում է լրացուցիչ կարգավորող գործիք՝ միտված բաժնետերերի ներգրավվածության բարձրացմանը:
* Ռիսկերի նվազեցմանը. կառավարման կայացած գործելակերպը, որը այդ թվում ներառում է ներքին հսկողության պատշաճ կառուցակարգեր, նվազեցնում է կորպորատիվ սխալ վարքագծի և խարդախության հետ կապված ռիսկերը, ինչը իր հերթին նպաստում է ավելի կայուն տնտեսական միջավայրի: Օրինակ՝ սահմանելով ռիսկերի համար պատասխանատու պաշտոններ, խթանելով շահերի բախման բացահայտման պրակտիկան։
* Ռեսուրսների արդյունավետ բաշխմանը. թափանցիկ կառավարման շրջանակները և ռիսկերի գնահատման մեխանիզմների առկայությունը ապահովում են, որ ռեսուրսները բաշխվեն արդյունավետորեն, այսինքն կապիտալն ուղղված լինի առավել արտադրողական և նորարար ներդրումների։
* Երկարաժամկետ աճին. ամուր կորպորատիվ կառավարումը խրախուսում է ընկերություններին կենտրոնանալ երկարաժամկետ արժեքի ստեղծման, այլ ոչ թե կարճաժամկետ շահույթի վրա:
* Գործարար ոլորտում բարեվարքության ամրապնդմանը․ խթանվում է «զսպումների և հակակշիռների» համակարգերի կայացումը։
* Շահակիցների շահերի պաշտպանությանը. կորպորատիվ կառավարման սկզբունքները ներառում են տարբեր շահակիցների, ներառյալ բաժնետերերի, աշխատակիցների, հաճախորդների և համայնքների շահերը պաշտպանելու մեխանիզմներ: Ապահովելով արդար վերաբերմունք և հաշվետվողականություն` այս չափանիշները նպաստում են սոցիալական կայունությանն ու համախմբվածությանը: Օրինակ, սահմանելով պահանջ բացահայտելու շահագրգռվածությամբ առկայության գործարքների էական պայմանները` բոլոր բաժնետերերի նկատմամբ ապահովվում է արդար վերաբերմունք։

**6․ Կապը ռազմավարական փաստաթղթերի հետ**

Հայաստանի Հանրապետության Կառավարության 2021-2026թթ. ծրագրի 2-րդ մասով որպես գործարար և ներդրումային միջավայրի բարելավման համար Կառավարության առաջնահերթ նպատակներ նշվում են կապիտալի և ֆինանսական միջոցների հասանելիության բարձրացումը և գործարար հարաբերությունների ճկունության բարձրացումը։ Այդ նպատակներին հասնելու համար, ի թիվս այլոց, Հայաստանի Հանրապետության Կառավարության 2021-2026 թվականների գործունեության միջոցառումների ծրագրով, մասնավորապես «3․ Գործարար և ներդրումային միջավայրի բարելավում» բաժնի 3․2 կետերով նախատեսված է ընկերություններում արդիական կորպորատիվ կառավարման համակարգերի ներդրման խթանումը։

Բացի այդ, ՀՀ Կորպորատիվ կառավարման կանոնագրքի ընդունումը ներառված է ՀՀ կառավարության 2023թ.-ի հոկտեմբերի 26-ի թիվ 1871-Լ որոշմամբ հաստատված Հայաստանի Հանրապետության 2023-2026թթ.-ի հակակոռուպցիոն ռազմավարության և դրանից բխող 2023-2026թթ.-ի գործողությունների ծրագրում: